钦定古今图书集成/理学汇编/字学典/第008卷 > 日知录 > 《字》
## 钦定古今图书集成/理学汇编/字学典/第008卷 > 日知录 > 《字》

春秋以上，言文不言字。如《左传》“于文止戈为武”，“故文
反正为乏”，于文“皿虫为蛊”，及《论语》“史阙文”，《中庸》书同
文之类，并不言字。《易》“女子贞不字，十年乃字”，《诗》“牛羊
腓”字之，《左传》“其僚无子，使字敬叔”，皆训为乳。《书康诰》
“于父不能字厥子”，《左传》“乐王鲋字。”而敬小事大，大字
小，亦取爱养之义。唯《仪礼》《士冠礼》“宾”字之，《礼记郊特
牲》“冠而字之，敬其名也。”与文字之义稍近，亦未尝谓
文为字也。以文为字，乃始于《史记》秦始皇《琅邪台石
刻》曰“同书文字。”《说文序》云：“依类象形谓之文，形声相
益谓之字。文者，物象之本，字者，孳乳而生。”

《孝经援神契》亦有此语。

《周礼》外史“掌达书名于四方。”注云：“古曰名，今曰字。”《仪
礼聘礼》注云：“名，书文也。今谓之字。”

《三国志注》：“孙亮时，有山阴朱育，依体像类，造作异字，千名以上。”

此则字之名，自秦而立，自汉而显也与？

许氏《说文序》：“此十四篇，五百四十部，九千三百五十
三文，解说凡十三万三千四百四十一字，以篆书谓
之文，隶书谓之字。”张揖《上博雅表》：“凡万八千一百五
十文。”唐元度《九经字样序》“凡七十六部，四百二十一
文，则通谓之文。”

三代以上，言文不言字。李斯、程邈出文，降而为字矣。
二汉以上，言音不言韵。周颙、沈约出音，降而为韵矣。